《感旧陈情五十韵献淮南李仆射》
唐代·温庭筠

嵇绍垂髫日，山涛筮仕年。琴樽陈席上，纨绮拜床前。

邻里才三徙，云霄已九迁。感深情惝怳，言发泪潺湲。

忆昔龙图盛，方今鹤羽全。桂枝香可袭，杨叶旧频穿。

玉籍标人瑞，金丹化地仙。赋成攒笔写，歌出满城传。

既矫排虚翅，将持造物权。万灵思鼓铸，群品待陶甄。

视草丝纶出，持纲雨露悬。法行黄道内，居近翠华边。

书迹临汤鼎，吟声接舜弦。白麻红烛夜，清漏紫微天。

雷电随神笔，鱼龙落彩笺。闲宵陪雍时，清暑在甘泉。

耿介非持禄，优游是养贤。冰清临百粤，风靡化三川。

委寄崇推毂，威仪压控弦。梁园提彀骑，淮水换戎旃。

照日青油湿，迎风锦帐鲜。黛蛾陈二八，珠履列三千。

舞转回红袖，歌愁敛翠钿。满堂开照曜，分座俨婵娟。

油额芙蓉帐，香尘玳瑁筵。绣旗随影合，金阵似波旋。

缇幕深回互，朱门暗接连。彩虬蟠画戟，花马立金鞭。

有客将谁托，无媒窃自怜。抑扬中散曲，漂泊孝廉船。

未展干时策，徒抛负郭田。转蓬犹邈尔，怀橘更潸然。

投足乖蹊径，冥心向简编。未知鱼跃地，空愧鹿鸣篇。

稷下期方至，漳滨病未痊。定非笼外鸟，真是壳中蝉。

蕙径邻幽澹，荆扉兴静便。草堂苔点点，蔬囿水溅溅。

钓罢溪云重，樵归涧月圆。懒多成宿疢，愁甚似春眠。

木直终难怨，膏明只自煎。郑乡空健羡，陈榻未招延。

旅食逢春尽，羁游为事牵。宦无毛义檄，婚乏阮修钱。

冉弱营中柳，披敷幕下莲。傥能容委质，非敢望差肩。

涩剑犹堪淬，馀朱或可研。从师当鼓箧，穷理久忘筌。

折简能荣瘁，遣簪莫弃捐。韶光如见借，寒谷变风烟。

作者简介：温庭筠（约812或说801、824）年—约866或说870、882年）唐代诗人、词人。本名岐，字飞卿，太原祁（今山西祁县东南）人。富有天才，文思敏捷，每入试，押官韵，八叉手而成八韵，所以也有“温八叉”之称。然恃才不羁，又好讥刺权贵，多犯忌讳，取憎于时，故屡举进士不第，长被贬抑，终生不得志。官终国子助教。精通音律。工诗，与李商隐齐名，时称“温李”。其诗辞藻华丽，秾艳精致，内容多写闺情。其词艺术成就在晚唐诸词人之上，为“花间派”首要词人，对词的发展影响较大。在词史上，与韦庄齐名，并称“温韦”。存词七十余首。后人辑有《温飞卿集》及《金奁集》。